Сабий нэхърэ нэхъ лъапIэ дунейм теткъым
КъБР-м и Парламентым и депутатхэр Сабийхэр хъумэным и дунейпсо махуэм ирихьэлIэу щыIащ зеиншэхэмрэ зи адэ-анэ я нэIэ щIэмытыжхэмрэ щапI республикэ IуэхущIапIэу плIым: КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм къегъэщIылIа, Нартан къуажэм сабий зеиншэхэмрэ зи адэ-анэ я нэIэ щIэмытыжхэмрэ папщIэ щыIэ интернат-школ №5-м, Узыншагъэр хъумэнымкIэ министерствэм и нэIэ щIэт республикэ Сабий унэм, ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ министерствэм къегъэщIылIауэ лажьэ, Прохладнэ дэт сабий унэмрэ балигъыпIэ имыувахэм папщIэ «Нэмыс» реабилитацэ центрымрэ. Дэтхэнэ IуэхущIапIэми яшащ телевизорхэр, зэрыджэгу хьэпшыпхэр, IэфIыкIэхэр.
КъБР-м и Парламентым и УнафэщI Егоровэ Татья-нэ жиIащ Сабийхэр хъумэным и дунейпсо махуэм КъБР-м и Парламентым и депутатхэм нэхъапэу гулъытэ зыхуащIыр зеиншэхэмрэ зыхуей хуэмызэхэмрэ зэрыарар.
— «Урысейм и дежкIэ дэтхэнэ сабийри лъапIэщ» проектым «Урысей зэкъуэт» политикэ партыр куэд щIауэ елэжь пэтми, нобэ дэ фракцэкIэ зыдгуэшыркъым. КъБР-м и депутатхэр зэбгрыкIащ, сабийхэр ягъэгуфIэн папщIэ, — къыхигъэщащ Егоровэ Татьянэ.
Парламентым и УнафэщIым жиIащ сабийрэ са-биигъуэрэ нэхъ лъапIэ дунейм темыту къызэрилъытэр.
— Пасэм жаIэу щытащ: Тхьэр арэзы пщIынумэ, зеиншэм дэIэпыкъу. Ди жагъуэ зэрыхъущи, сабий унэхэм, школ-интернатхэм иджыри щыIэщ анэ хуаба-гъэ, балигъхэм я гущIэгъу хуэныкъуэхэр. Сигу къызогъэкIыж Сухомлинскэм и псалъэхэр: «Сабиигъуэ илъэсхэр — ар, псом япэрауэ, гур щапсыхь пIалъэщ». Сыту жыпIэмэ, а зэманращ цIыхум и хьэл-щэн нэхъыщхьэхэр щызыхилъхьэр. Си фIэщ мэхъу, дэ тщыщ дэтхэнэми сабийхэм фIэщхъуныгъэ, гугъэ, лъагъуныгъэ иратыфыну… Сыхуейт, сабий зеиншэхэм я IуэхущIапIэхэр илъэс къэс нэхъ мащIэ хъуну, абыхэм дахуэмыныкъуэжыну, сабийхэр унагъуэхэм лъагъуныгъэм щыщIапIыкIыну. Ар абыхэм езытыфынур адэ-анэхэрщ, — жиIащ Егоровэм.
КъБР-м и Парламентым и УнафэщIым и гъусэу депутат гуп щыIащ Сабий унэм. Республикэм щыIэ апхуэдэ IуэхущIапIэхэм ящыщу а зырщ сабийхэр къыщалъхуам щегъэжьауэ илъэси 4 хъуху щаIыгъыр. Сабий унэм и дохутыр нэхъыщхьэм и къалэнхэр зыгъэзащIэ Къэрмокъуэ Маритэ зэрыжиIамкIэ, абы щыIэщ сабий япIыну зыхузэфIэмыкI унагъуэ къулейсыз дыдэхэм я бынхэр. Яхэтщ сабий зеиншэхэри, суд унафэкIэ адэ-анэм къалэнхэр зыщхьэщахахэм я сабийхэри. Но-бэ а IуэхущIапIэм щопсэу цIыкIу 56-рэ. Языныкъуэхэм унагъуэ ягъуэтыж, ауэ щыIэщ сабий цIынэу мыбы къыщIэхуауэ зи адэ-анэ зымыцIыхухэри.
Концерт къызэрагъэпэщат, цIыкIухэмрэ абыхэм я гъэсакIуэхэмрэ хэту.
Егоровэ Татьянэ депутатхэм къабгъэдэкIыу махуэшхуэмкIэ сабийхэм ехъуэхъуащ узыншагъэ быдэ, нысып яIэну, я хъуэпсапIэхэр къайхъулIэну.
КъБР-м и Парламентым и УнафэщIым зригъэлъэгъуащ сабийхэр зэрып-сэур, IуэхущIапIэм и къу-дамэхэр, апхуэдэуи Къэрмокъуэ Маритэ и гъусэу тепсэлъыхьащ сабийхэм зэрадэIэпыкъуну Iэмалхэм. IуэхущIапIэм и дохутыр нэхъыщхьэм къыжриIащ унащхьэм псы къызэрыпхыкIыр, цыкIухэм якIэлъыплъын папщIэ зыхуей хьэпшыпхэр тэмэму зэрахуримыкъур.
IуэхущIапIэм дежкIэ лъапIэщ дэтхэнэ гулъытэри. Сабий унэр зыхуеинухэр къыщыпщIэ хъунущ абы и сайтым: www.kbrdrs.ru и “Сабий унэр зыхуэныкъуэхэр» Iыхьэм.
Батыр Любэ.
